《奉使台湾过仙霞岭》
清代·李元直

闽山冬亦佳，山容犹黛色。仙霞尤葱郁，万竿翠欲滴。

涧杉戟列门，岩花姬窥客。弯环入叠嶂，忽复明窍隙。

翻嫌径坦平，转乐步盘辟。使车动旅亭，弓刀严邮驿。

对此桑麻原，想见狐兔宅。岩疆守者谁，未雨思良画。

作者简介：（1686—1758）清山东高密人，字象山。康熙五十二年进士。雍正间授御史，刚气逼人，直言敢谏，入台谏仅八月，章奏凡数十上，语侵诸大臣，世宗诘之，抗言无所避。都人呼为戆李。寻被谗左迁，告归。